# Vammaisten henkilöiden oikeuksien neuvottelukunta VANE

Kokous 3/2022

**Aika perjantai 23.9.2022 klo 9.00-11.40**

**Paikka Teams-kokous**

**Jäsen Henkilökohtainen varajäsen**

Huhta Jaana, pj. (x) STM

Alanne Kaisa, vpj. (x) Vammaisfoorumi ry

Labba Oula-Antti (x) OM Nousiainen Katriina (-) OM

Mäki-Lohiluoma Juho (-) Elinkeinoelämän Poikonen Piritta (x) Finanssiala ry

keskusliitto EK

Spolander Mia (-) UM Saares Aurora (x) UM

Gustafsson Henrik (x) Vammaisfoorumi ry Gustafsson Ulf (-) Vammaisfoorumi ry

Jääskeläinen Marko (x) Vammaisfoorumi ry Rasa Jukka (-) Vammaisfoorumi ry

Kokko Sari (-) Vammaisfoorumi ry Jakobsson Matthias (x) Vammaisfoorumi ry

Maijala Juha-Pekka (-) YM Kilpelä Niina (x) YM

Ekroth Anne (x) OKM Piispanen Toni (-) OKM

Westerlund Andrea () Vammaisfoorumi ry Rautiainen Satu (x) Vammaisfoorumi ry

Pukki Heta (x) Vammaisfoorumi ry Tuokko Riitta-Maija (-) Vammaisfoorumi ry

Sariola Jukka (x) Vammaisfoorumi ry Metsävainio Katja (-) Vammaisfoorumi ry

Laakkonen Mikko (-) SAK ry Sahamies Miika (-) Akava ry

Keyriläinen Marianne (x) TEM Haavisto-Vuori Päivi (-) TEM

Viemerö Jaana (x) Kuntaliitto Vogt Ellen (-) Kuntaliitto

Åkermarck Mikael (x) LVM Jarva Sakari (-) LVM

Heikkonen Merja (x) VANE/STM

Hoffrén Tea (x) VANE/STM

Päivärinta Meri (x) VANE/STM

Mustonen Lotta-Kaisa (x) VANE/STM VANE/STM

**Pysyvät asiantuntijat**

Ahola Sanna (x) Ihmisoikeuskeskus

Hirvasvuopio Janne (-) Saamelaiskäräjät

Katsui Hisayo (x) Helsingin yliopisto

Lepistö Jari (x) SM

Lindqvist Gunilla (x) Ahvenanmaan maakuntahallitus (x)

Sivula Sirkka (x) STM

Vettenranta Emmi (-) STM

Mölläri Markku (x) VM

Sjöblom Stina (x) THL

**Kutsuttuna asiantuntijana:**

Elina Lindström, Kuntaliitto

Käsiteltävät asiat

1. Kokouksen avaus

Varapuheenjohtaja avasi kokouksen klo 9.0. Todettiin seuraavat jäsenmuutokset:

Elinkeinoelämän keskusliiton varajäsen Amanda Aallon tilalla on aloittanut Piritta Poikonen

Finanssiala ry:stä, työ- ja elinkeinoministeriön varsinaisen jäsenen Patrik Töttermanin tilalla

Marianne Keyriläinen ja Vammaisfoorumin varsinainen jäsen Jaana Nordlundin tilalla

Andrea Westerlund. VANEn korkeakouluharjoittelijana toimii syys-marraskuussa Lotta

Kaisa Mustonen

2. Esityslistan hyväksyminen

Todettiin, että ruotsinkielisestä esityslistasta oli pudonnut työryhmäkuulumisista oikeusministeriön syrjinnän seurannan asiantuntijaryhmä pois. Ilmoitusasioihin lisättiin yhdenvertaisuusvaltuutetun kirje (liite 4).  
  
Hyväksyttiin kokouksen esityslista.

3. Edellisen kokouksen pöytäkirjan hyväksyminen (liite 1 ja 2).

Hyväksyttiin edellisen kokouksen pöytäkirja.

4. Tulevaisuutta luomassa -hankkeen esittely:

Kehitysvammaliitolla, Kuntaliitolla ja THL:llä on käynnissä Tulevaisuutta luomassa – hanke, jonka tavoitteena on tukea vammaisten, toimintarajoitteisten ja ulkomaalaistaustaisten ihmisten selviytymistä ja toimintamahdollisuuksia poikkeus- ja kriisitilanteissa. Hankkeessa kehitetään ohjeita ja suunnitelmia, sekä toimintamalleja kuntatason poikkeus- ja kriisitilanteiden hoitoon.

Hankkeessa on seitsemän toimenpidettä, jotka hankkeen osapuolet toteuttavat.

Hankkeessa kerätään tietoa poikkeustilanteista selvittämällä covid-19-epidemian vaikutuksia vammaisten ja toimintarajoitteisten sekä ulkomaalaistaustaisten ihmisten elämään ja hyvinvointiin. Tämän tiedon pohjalta kehitetään kuntatasolle ohjeistusta, joissa on huomioitu kohderyhmien tarpeet poikkeusoloissa. Hankkeen toiminta-aika on 1.02.2021 – 31.03.2023 ja Kehitysvammaliitto ry hallinnoi hanketta

Elina Lindström Kuntaliitosta esitteli hankkeen tämän hetkisen tilanteen ja hankkeen tuloksia (diat liitteessä 3).

Toimintarajoitteisten hyvinvointi on koronapandemian aikana heikentynyt enemmän kuin muulla väestöllä. Erityistä heikentymistä on huomattu toimintarajoitteisilla kouluikäisillä henkilöillä. Yhdenvertaisuus ja osallisuus ovat hankkeen tärkeimpiä teemoja, ja näiden teemojen toteutuminen varautumisessa ovat hankkeen antia. Palveluasumisen ratkaisut, kotiin saatavien palvelujen turvaaminen, vammaisneuvostojen rooli, vammaislapsi perheiden asema ja palvelut, ovat selvitettävänä hankkeen aikana. Digiosaaminen ja osallistaminen sosiaalisen median kautta osana hanketta, viestinnän selkokielisyys ja osallistamisen lisääminen laitteiden kautta ovat myös tärkeitä teemoja.  
  
Toimintamallit ovat jo hyväksi todettuja käytäntöjä, joita muut voivat soveltaa ja ottaa käyttöön. Toimintakorteilla viedään malleja eteenpäin, ja toimintakortit ovat yksi tärkeimmistä lopputuotteista hankkeessa.   
  
Toimintakorteissa: palveluiden toteuttaminen poikkeus- ja kriisitilanteissa. (toimenpide, sisältö, kuka tekee ja esimerkit). Toimenpiteet sisältävät: tunnistamisen, varmistuksen, turvaamisen ja vaatimukset. Toimenpiteissä huomioidaan myös haavoittuvassa asemassa olevien henkilöiden heterogeenisyys, ja asiakkaalle voidaan tarvittaessa luoda yksilöllinen suunnitelma. [Lisää täältä.](https://thl.fi/fi/tutkimus-ja-kehittaminen/tutkimukset-ja-hankkeet/vammaisten-ja-ulkomaalaistaustaisten-ihmisten-selviaminen-poikkeus-ja-kriisitilanteissa-tulevaisuutta-luomassa-covid-19-kokemusten-pohjalta/julkaisut)  
  
Keskustelussa nousivat esille varautuminen erilaisissa poikkeus- ja kriisitilanteissa, esimerkiksi mahdolliset sähkökatkokset ja väestönsuojiin pääsy.

Päätös: VANE kävi keskustelun esityksen sisällöstä ja merkitsi kuullun tiedoksi.

5. Ministeriöiden ja muiden sidosryhmien kuulumiset

Ministeriöiden edustajat esittelivät oman hallinnonalansa ajankohtaiset kuulumiset. Myös sidosryhmien edustajat esittelivät ajankohtaiset kuulumisensa.

Ympäristöministeriö (Niina Kilpelä): Hallituksen talousarvioesityksessä korjausavustusten määrärahat vähenivät noin 30 miljoonasta (2022) 20 miljoonaan euroon (budjettirahoitus ja valtion asuntorahaston rahoitus). Erityisryhmien asumisen investointiavustuksen määräraha on n. 120 miljoonaa euroa. Korjausavustusten rahoituksen arvioidaan riittävän ensi vuonna. Korjausavustuksia haetaan nyt vähemmän haun siirryttyä 2017 ARA:lle. Jälkiasennushissien avustuksen kysyntä on pienempää kuin toivottaisiin. Avustuksista tiedottamista onkin tehostettu.

YM on käynnistänyt ARAn kanssa selvityksen kehitysvammaisten ihmisten asumis- ja laitostilanteesta, sekä siitä, miten yksilöllistä asumista ja yhdenvertaisuutta toteutetaan heidän asumisessaan tulevaisuudessa. Selvitys kohdistuu kuntiin ja hyvinvointialueisiin ja valmistuu keväällä 2023.

Hallituksen esitys rakentamislaiksi on annettu eduskunnalle, samoin esitys laiksi rakennetun ympäristön tietojärjestelmästä (RYTJ). Tiedote aiheesta on julkaistu, sen löytää [täältä](https://ym.fi/-/hallitus-antoi-eduskunnalle-rakentamisen-paastoja-vahentavat-ja-digitalisaatiota-edistavat-lakiesitykset). Lakien on tarkoitus tulla voimaan 1.1.2024. Huomioituna mm. rakennusten vähähiilisyys ja elinkaarivaatimukset. Esteettömyys on turvattu lain tasolla myös jatkossa. Tietojärjestelmälaissa on siirtymäaika, jonka puitteissa kuntien on järjestettävä tarpeelliset muutokset.

Keskustelussa nostettiin esille mahdollisuus kerätä tietoa rakennuskannan esteettömyydestä ja vammaispalvelulain uudistamisen tuomat muutokset kehitysvammaisten henkilöiden asumisjärjestelyjen selvitystyöhön.  
  
Opetus- ja kulttuuriministeriö (Anne Ekroth): SORA hallituksen esitysluonnos oli lausuntokierroksella 22.6. – 31.8.2022. Lausunnoissa sinänsä kannatettiin kaikkia esitettyjä muutosehdotuksia, mutta samalla moniin muutosehdotuksiin liittyy jatkoselvitystarpeita, joilla on merkittävä vaikutus siihen, missä aikataulussa esitys on mahdollista antaa eduskunnalle. Koska esityksen tavoitteena on täsmentää ja selkeyttää SORA-sääntelyn kokonaisuutta, esityksen valmistelua tullaan jatkamaan yhtenä kokonaisuutena siten, että esitys annettaisiin seuraavan hallituskauden alussa. Tällä turvattaisiin lainsäädännön selkeys ja yhdenmukaisuus työelämän lainsäädännön kanssa. Tätä voidaan pitää myös lainsoveltajien ja opiskelijoiden oikeusturvan kannalta perusteltuna ratkaisuna, koska esityksen antamiseen ei ole erityistä kiirettä eikä esitys ole hallitusohjelmassa. Tiedoksi myös maaliskuussa 2022 julkaistu [Oppilaitosten soveltuvuusarvioinnin käytännöistä (SORA) tehdyn tutkimuksen tulosten julkistus - OKM - Opetus- ja kulttuuriministeriö](https://okm.fi/tapahtumat/2022-03-15/oppilaitosten-soveltuvuusarvioinnin-kaytannoista-sora-tehdyn-tutkimuksen-tulosten-julkistus)

Liikenne- ja viestintäministeriö (Mikael Åkermarck): Liikenne- ja viestintäministeriön työryhmän Liikenne 12 työ on käynnissä. Työryhmässä on tarkoituspanna täytäntöön valtakunnallisen liikennejärjestelmäsuunnitelman 2021 – 2032 esteettömyystoimet.

LVM:n selvitys Joukkoliikenteen matkaketjut vammaisryhmien näkökulmasta on valmistumassa. Selvityksen alustavia tuloksia esiteltiin Liikenne 12 työryhmän kokouksessa 20.9. Selvityksessä testattiin joukkoliikenteen matkaketjujen toimivuutta eri vammaisryhmien näkökulmasta käytännössä sekä selvitettiin miten nykyiset joukkoliikennepalvelut, liikenneinfra ja matkaketjuihin liittyvä tiedonsaanti näyttäytyvät erilaisille käyttäjäryhmille ja millaisia käytännön haasteita näihin liittyy. Selvityksen tavoitteena on saada konkreettista tietoa ja kuvausta eri käyttäjäryhmien haasteista matkaketjun aikana.

Selvityksessä eri vammaisryhmiä edustavat käyttäjät tekivät demomatkan, joka dokumentointiin esimerkiksi videoilla ja tekemällä muistiinpanoja matkan aikana. Demomatkojen perusteella tehtyjä havaintoja kehittämiskohteista käytetään jatkotoimien suunnittelussa. Kehittämiskohteita löytyi sekä digitaalisista palveluista, opasteista, matkan aikaisesta viestinnästä asiakkaalle sekä fyysisestä ympäristöstä.

Selvityksen tuloksia esitellään seuraavaksi 7.10. Liikenne- ja viestintäviraston järjestämässä Joukkoliikenteen toimijoille suunnatussa esteettömyyswebinaarissa, jossa keskeisinä teemoina ovat etenkin tiedon saatavuus matkustamisesta ja matkan sujuminen. Webinaariin on kutsuttu kaupunkien ja liikenteen toimijoiden edustajia. Raportin viimeistely on käynnissä selvityksen tekijän kanssa ja se julkaistaan tämän vuoden aikana.

Siirtovelvoitteesta on tehty luonnos hallituksen esitykseksi. Muutoksen taustalla on se, että siirtovelvoitteet perustuvat EU:n teledirektiiviin ja teledirektiivin mukaisesti asetettavien velvoitteiden tulee olla kohtuullisia, oikeasuhtaisia ja merkittävän määrän vastaanottajia tulee käyttää siirtovelvoitteen alaisia jakeluteitä pääasiallisena vastaanottokeinonaan. Siirtovelvoitteesta säädetään SVPL 227 §:ssä.

Luonnoksessa hallituksen esitykseksi ehdotetaan, että Yleisradion radio-ohjelmistojen siirtovelvoite poistettaisiin kaapeliradion osalta, sillä kaapeliradio on kytkettynä sidosryhmäarvioiden perusteella noin 5-10 %:lla verkon käyttäjistä ja edelleen aktiivisten kuuntelijoiden määrä on todennäköisesti vielä pienempi. Vaikutukset kohdistuvat todennäköisesti kuitenkin vain niihin kiinteistöihin, joissa on kaapelilaajakaista. Käyttäjien näkökulmasta on mahdollista jatkaa radion kuuntelua radion antennivastaanottimen kautta.

Ylen televisio-ohjelmistojen siirtovelvoitteeseen ei esitetä muutosta. Ohjelmistojen esteettömyys liittyy nimenomaisesti televisio-ohjelmistoihin, sillä Ylellä on muita toimijoita laajemmat ääni- ja tekstityspalveluvelvoitteet ja Yle tarjoaa viittomakielistä tai viittomakielelle tulkattua ohjelmistoa. TV:n jakelu pysyy siis kaikilta osin ennallaan.

Keskustelussa nostettiin esille demomatkojen käyttäjäryhmät ja demomatkojen sisältö. Selvisi, että matkalla käytettiin useampaa julkista liikennevälinettä ja niiden toimivuutta. Mukana oli mm. pyörätuolin käyttäjä, kuulo- ja näkövammainen, sekä ikääntynyt henkilö. Julkaisu valmistunee loka-marraskuussa ja siitä tiedotetaan VANEn kautta.

Oikeusministeriö (Oula-Antti Labba): Hallitus on antanut 19.09.2022 esityksen laiksi yhdenvertaisuuslain muuttamisesta ja siihen liittyviksi laeiksi. Esityksessä ehdotetaan muutettaviksi yhdenvertaisuuslakia, yhdenvertaisuus- ja tasa-arvolautakunnasta annettua lakia, yhdenvertaisuusvaltuutetusta annettua lakia ja työsuojelun valvonnasta ja työpaikan työsuojelutoiminnasta annettua lakia.

Esityksen mukaan yhdenvertaisuussuunnittelu ja yhdenvertaisuuden edistäminen koskisi myös varhaiskasvatuksen järjestäjiä ja palveluntuottajia. Yhdenvertaisuusvaltuutetulla olisi toimivalta valvoa lain noudattamista myös työelämässä. Työsuojeluviranomaisen valvontatoimivaltaa tarkennettaisiin ja mahdollistettaisiin kehotuksen antaminen myös työnantajan velvollisuudesta arvioida ja edistää yhdenvertaisuutta. Yhdenvertaisuus- ja tasa-arvolautakunta voisi suosittaa hyvityksen maksamista. Hyvityksen vaatimisen määräaika katkeaisi yhdenvertaisuus- ja tasa-arvolautakunnan käsittelyn ajaksi. Velvollisuus tehdä kohtuullisia mukautuksia koskisi myös mahdollisuutta saada viranomaisten palveluita. Kohtuullisia mukautuksia arvioitaessa otettaisiin ensisijaisesti huomioon vammaisen henkilön tarpeet. Lisäksi ehdotetaan muutoksia muun muassa häirinnän määritelmään ja velvollisuuteen puuttua häirintään, asian viemiseen yhdenvertaisuus- ja tasa-arvolautakuntaan, työnantajan yhdenvertaisuuden edistämisvelvoitteeseen sekä yhdenvertaisuus- ja tasa-arvolautakunnan organisaatioon ja menettelyyn. Lait on tarkoitettu tulemaan voimaan 1.6.2023.

Oikeusministeriön Osaavat-hankkeeseen kuuluvan syrjinnän ja viharikosten vastaisen työn osaamiskeskuksen konseptoinnista lyhyesti: Oikeusministeriön koordinoiman Osaavat-hankkeen yhtenä keskeisenä tavoitteena on suunnitella malli viharikosten ja syrjinnän vastaisen työn osaamiskeskukselle ja testata keskuksen mahdollisia toimintoja. Osaamiskeskuksen suunnittelun ja toimintojen testauksen tavoitteena on selvittää osaamiskeskuksen tarvetta, kartoittaa olemassa olevia malleja Suomessa ja Euroopassa, antaa ehdotus pysyvämmästä rakenteesta ja koordinaatiosta, sekä testata keskuksen toimintoja (koulutus, viestintä, koordinaatio) osana hanketta.

Kartoitus muualla Euroopassa toimivista vastaavista osaamiskeskuksista sekä kansallisten osaamiskeskusten kanssa tehtyjen haastattelujen havaintoja sisältävä raportti julkaistaan viikolla 39.

Alustava ehdotus osaamiskeskuksen konseptista valmistuu lokakuun alussa, ja konseptoinnista julkaistaan raportti viimeistään vuoden 2023 alussa. Keskustelu eri toimijoiden kanssa jatkuu alustavan konseptin julkaisemisen jälkeen. Kaikki vammaiskentän toimijat ovat tervetulleita konseptin kehittämiseen.

Erittäin merkittävä ajankohtainen tapahtuma on lokakuussa järjestettävä Y-festivaali. Y-festivaali on ilmainen yhdenvertaista ja moninaista tulevaisuutta rakentava ja juhlistava kulttuuri- ja ihmisoikeustapahtuma. Oikeusministeriön Y-festivaali järjestetään ensimmäistä kertaa Helsingissä lauantaina 8. lokakuuta 2022. Kaikille avoin tapahtuma nostaa esiin yhdenvertaisuuteen liittyviä teemoja taiteen ja kulttuurin keinoin, kun musiikki ja elokuva yhdistyvät asiantuntijapuheenvuoroihin.

Puhujina Y-festivaalissa on eri taustoista tulevia ihmisiä kuten mm. vammaisia henkilöitä. Puheita varten on järjestetty myös viittomakielen tulkkaus. Ei vielä tietoa saadaanko tapahtumaan esiintymään vammaistaiteilija. Lisää festivaalista [täällä.](https://yhdenvertaisuus.fi/festivaali)

Rakenteellisen syrjinnän esiselvitystä varten kesäkuussa on kuultu mm. vammaisjärjestöjä. Tämän asian tiimoilta yhteistyö on ollut hyvää. Esiselvityksen on tarkoitus valmistua vuoden loppuun mennessä. Näkökulmina esiselvityksessä ovat mm. työelämä ja koulutus.

Keskustelussa pidettiin hyvänä yhdenvertaisuuslain uudistuksen etenemistä, mutta ehdotusta kritisoitiin siitä, ettei esteettömyyden laiminlyönnistä tehty syrjintää, ja yhdenvertaisuus- ja tasa-arvolautakunnan hyvitys jäi suositustasolle. Yksityisestä pysäköinnin valvonnasta ja vammaisten pysäköinnistä kysyttiin, onko tähän liittyvä selvitys edennyt. VANEen on asiasta tullut sähköpostiviesti, jossa todettiin asian mahdollisesti siirtyvän liikenne- ja viestintäministeriöön, mutta mitään virallista vahvistusta asiasta ei ole. Pidetään VANE ajan tasalla.

Kysymyksiä Y-festivaalin järjestämisestä tulevina vuosina esitetiin myös, mutta festivaalin jatko tulevina vuosina selviää myöhemmin  
  
Sosiaali- ja terveysministeriö (Sirkka Sivula): Vammaispalvelulakia koskeva hallituksen esitys eli hallituksen esitys eduskunnalle vammaispalvelulaiksi ja siihen liittyviksi laeiksi on annettu 22.9.2022 eduskunnalle. Esitykseen voi tutustua valtioneuvoston sivuilla ja STM on julkaissut myös [tiedotteen](https://valtioneuvosto.fi/-/1271139/hallitus-esittaa-uutta-vammaispalvelulakia) asiasta. Olennaista on, että kaikki vammaiset pääsevät palvelujen osalta saman lain piiriin. Kehitysvammalaki jää joiltain osin valitettavasti vielä voimaan, mutta palveluja ei kehitysvammalain mukaan enää lain voimaantultua myönnetä.

Kokouksessa kysyttiin vammaispalvelulain siirtymäajasta ja sen vahvistettiin olevan 3 vuotta. Myös resurssien riittävyydestä ja sosiaalisen vamman lisäämisestä esitykseen, sekä mahdollisesta esityksen läpimenosta keskusteltiin. Todettiin, että resurssit on käyty hyvin tarkkaan läpi valmistelussa ja sosiaalinen toimintakyky on lisätty esitykseen nimenomaan väliinputoamisten estämiseksi. Koulutuksen osalta kiinnitettiin myös huomiota väliinputoajien huomiointiin esityksessä, ja tämän tiimoilta keskusteltiin voimavaraedellytyksistä henkilökohtaiseen apuun. Todettiin, että nyt esityksessä sanotaan, että henkilön tulee tuettuna kyetä muodostamaan ja ilmaisemaan tahtonsa. Joillekin henkilöille jokin toinen palvelu on oikeampi. Kynnys palvelun saamiseen on kuitenkin matala. Keskustelussa tuotiin esille myös, että pitkään valmistelussa ollut translain hallituksen esitys on annettu eduskunnalle.  
  
STM (Emmi Vettenranta): Etuusyksikössä on valmisteltu HE laeiksi sairausvakuutuslain, Kansaneläkelaitoksen kuntoutusetuuksista ja kuntoutusrahaetuuksista annetun lain sekä työeläkelakien muuttamisesta. Esitys liittyy hallitusohjelman kirjaukseen koskien kuntoutusjärjestelmän uudistamista kuntoutuskomitean ehdotusten pohjalta.

Sairausvakuutuslain mukaisia osasairauspäivärahan saamisen edellytyksiä sekä osasairauspäivärahan enimmäisaikaa ehdotetaan muutettavaksi. Osa-aikainen työskentely omavastuuajalla osasairauspäivärahaan oikeuttavassa määrin ei katkaisisi omavastuuajan kulumista. Osasairauspäivärahan enimmäisaika pitenisi 120 arkipäivästä 150 arkipäivään.

Kansaneläkelaitoksen kuntoutusrahaetuuden myöntämisedellytyksiä ehdotetaan muutettavaksi siten, että kuntoutusrahan maksaminen ei enää jatkossa edellyttäisi työelämän ulkopuolella olevan henkilön ammatillisen kuntoutuksen ajalta sitä, että henkilö on kuntoutuspäivänä kokonaan estynyt tekemästä työtään. Myöskään kuntoutuspäivän päivittäistä kestoa ei tutkittaisi.

Oikeus odotus- ja väliajan kuntoutusrahaan tulisi myös 6 §:n mukaisen ammatillisen kuntoutuksen odotus- ja väliajalta, jos kuntoutuja ei saa tuolta ajalta toimeentuloa työstä. Kuntoutujan ei siten enää tarvitsisi hakea väliajalle muuta toimeentuloa turvaavaa etuutta. Lisäksi muita toimeenpanoa selkeyttäviä säännöksiä. Esitys on annettu eduskunnalle.

Työ- ja elinkeinoministeriö (Marianne Keyriläinen): Työkykyohjelman arviointi käynnistyi syyskuussa. Tavoitteena luoda analyyttinen kokonaiskuva. Arvioinnin tarkoitus valmistua maalis-huhtikuussa 2023, työkykyohjelman loppuun suunnitellaan seminaaria.   
  
Työkanava Oy laki tuli voimaan 1.7.2022. Tarkoituksena saada toiminta kunnolla käyntiin vaiheittain. TE-toimistoille lähetetty ohjeistusta asiakkaiden arviointiin. Pohjanmaan TE-toimisto toimii vastuutoimistona ja osoittaa työntekijöitä Työkanavaan.

TEM:ssä Hallituksen esitys eduskunnalle työttömien opiskelua ja työttömyysturvaoikeutta koskevaksi lainsäädännöksi. Työttömät työnhakijat voisivat jatkossa opiskella laajemmin työttömyysetuutta menettämättä.

Hallitus on lähettänyt eduskuntaan palkkatuen uudistamista koskevan esityksen, jonka tavoitteena on edistää heikossa työmarkkina-asemassa olevien työllistymistä ja lisätä palkkatuen käyttöä erityisesti yrityksissä. Hallituksen esitys eduskunnalle työttömien opiskelua ja työttömyysturvaoikeutta koskevaksi lainsäädännöksi. Työttömät työnhakijat voisivat jatkossa opiskella laajemmin työttömyysetuutta menettämättä.

Lisäksi Anni Kyröläisen selvityksen jatkotoimet työn alla.   
  
Keskustelua käytiin palkkatukiuudistuksen tilanteesta, uudistus on mennyt eteenpäin esityksenä, mutta sitä ei ole vielä hyväksytty. Uudistus olisi näillä näkymin tulossa voimaan ensi vuoden alusta.   
  
Valtiovarainministeriö (Markku Mölläri): Valtiovarainministeriö on mukana vammais- ja vanhusneuvostopäivän valmistelussa. Tapahtumassa Ville-Veikko Ahonen kertoo hyvinvointialueiden valmistelusta. Demokratian osalta on syytä miettiä miten motivoida vaikuttamisryhmiä osallistumaan hyvinvointialueiden toimintaan mukaan, ja hyvinvointialueilla on syytä miettiä, miksi esimerkiksi vammaisten henkilöiden ääni on tärkeää kuulla. Keskustelua motivoinnista demoratiaosallisuuteen toivottavasti nousee neuvostopäivien aikana.  
  
Helsingin yliopisto (Hisayo Katsui): Helsingin yliopiston vammaisinkluusion teemavuoden tulevat avoimet tapahtumat.

7.10. klo. 9-11: Helsingin yliopisto ja Vammaistutkimuksen seura järjestävät webinaarin, jonka aiheena on inklusiivinen yliopistomaailma. Webinaarin nimi on: ”How to increase information on disability inclusion in studymaterials and education”. Tilaisuus on englanninkielinen ja tekstitys englanniksi.  
Ilmoittautuminen [täältä](https://elomake.helsinki.fi/lomakkeet/118595/lomake.html).

2.12 klo. 9-11: Helsingin yliopisto ja Suomen Vammaisfoorumi järjestävät Kansainvälisen vammaisten ihmisten päivän seminaarin.  
Paikka: Yliopiston Metsätalo (Unioninkatu 40) Sali 4.   
Tilaisuus on hybridi ja suomenkielinen, ja zoomin puolelle tulee tekstitys suomeksi.

Helsingin yliopiston on käynnistänyt vammaisten ihmisten työllisyysohjelman pilottihankeen vuosille 2022-2023 yhteistyössä Suomen Vammaisfoorumin kanssa.   
  
Artikkeli yliopistopedagogiikasta liittyen vammaisinkluusioon: Katsui, H. (2022). Towards disability inclusive university pedagogy. Journal of University Pedagogy, (1). <https://lehti.yliopistopedagogiikka.fi/2022/08/22/towards-disability-inclusive-university-pedagogy/?fbclid=IwAR0jhOvunYzV3KK7RfyWFJLEWYXbtVtlmZwngGj3Ep0FCNu7IgDBG1J9JcI>.

Terveyden ja hyvinvoinnin laitos (Stina Sjöblom): Hyvinvointivaltion tutkimus ja uudistaminen -yksikön tiimit pohtivat parhaillaan tutkimusohjelmiaan. Tämä työ on käynnissä myös Vammaisuus yhteiskunnassa- tiimissä. Vammaispalvelujen käsikirjassa valmistaudutaan uuteen vammaispalvelulakiin. Käsikirjassa on uuden vammaispalvelulain mukaiset palvelut lain voimaantullessa. Vammaisuus 2022 kuntakysely toteutetaan lokakuussa. Tavoitteena on saada kuvaus vammaispalvelujen tilanteesta kuluvana vuonna. Lisätietoja tästä antaa Päivi Nurmi-Koikkalainen ja Päivi Hömppi. ESR-hanke Tulevaisuutta luomassa on nyt käynnistämässä selvityksen vuoden 2020 kuolinsyistä. Lisää [täältä](https://thl.fi/fi/ajankohtaista/tapahtumat/tapahtumakalenteri/-/event/9423915).

Päätös: VANE kävi keskustelua ministeriöiden ja sidosryhmien ajankohtaisista asioista ja merkitsi kuullun tiedoksi.

6. Työryhmien kuulumiset

VANEn työryhmäedustajat esittelivät työryhmien ajankohtaiset kuulumiset.

\*THL: Vammaispalvelujen käsikirjan toimituskunta/Merja Heikkonen: työryhmä kokoontunut syksyn aikana kerran ja siinä käytiin läpi uuden vammaispalvelulain mukaisten tekstien vientiä käsikirjaan.

\*VM: Digitalisaation edistämisen ohjelman lainsäädännön soveltamisen ja edistämisen työryhmä/Merja Heikkonen: työryhmä on selvittänyt lainsäädännöllisiä esteitä digitalisaation edistämisen osalta ja tekee muutosehdotuksia tältä pohjalta. Ryhmä on loppuraportointivaiheessa, kyse ollut mittavasta poikkihallinnollisesta työstä.  
  
\*STM: Lääkinnällisen kuntoutuksen apuvälineiden luovutusperusteiden kehittämis- ja koordinointiryhmä (VN 4672/2021)/Merja Heikkonen:  
Koordinointiryhmä istuu vielä tämän vuoden loppuun. Ryhmässä tarkistetaan ja päivitetään lääkinnällisen kuntoutuksen apuvälineiden luovutusperusteita ja tehdään myös ehdotuksia apuvälineasetuksen ja terveydenhuollon lainsäädännön muuttamiseksi, Työn tulisi olla valmis vuoden loppuun mennessä. Koordinointiryhmällä myös alatyöryhmiä, kuten Mika Välimaan vetämä asetusmuutoksia valmisteleva ryhmä, älyortoosiryhmä, muistin, sukupuolielämän ja tietotekniikan apuvälineet. Avustajakoirien luovutusperusteryhmä on saanut valmistelutyön valmiiksi. 27.-28.9. Joensuussa apuvälinealan seminaari.

\*STM/pysyvä asiantuntija: Asiakkaan ja potilaan itsemääräämisoikeuden vahvistamisen seurantaryhmä (VN/18216/2021)/Merja Heikkonen: Itsemääräämisoikeuden kokonaishanke ei etene vielä tällä hallituskaudella, edetään tiekartan pohjalta. Ensimmäinen HE (tahdosta riippumattoman lääkityksen oikeussuojakeinot) oli kuitenkin lausuttavana kesällä 2022. Valmistelua jatketaan lausuntokierroksella saadun palautteen perusteella. Ikääntyneiden itsemääräämisoikeutta koskeva valmistelu etenee korkeakouluharjoittelijan ja ulkopuolisen selvityshenkilön toimesta. Kesällä 2022 on koottu oikeudellista aineistoa valmistelun taustatiedoiksi. Asiantuntijaverkostot (ikääntyneiden IMO, lasten ja nuorten IMO ja päihdehoidon asiakkaiden IMO) jatkavat toimintaansa. IMO seurantaryhmä kokoontuu syksyn 2022 aikana kaksi kertaa. Valmisteilla olevat selvitystyöt: lapsioikeudellinen selvitys ja päihdehoidon asiakkaan asemaan liittyvä selvitys, molemmat valmistuvat vuoden 2022 loppuun mennessä.

\*STM: Sosiaali- ja terveydenhuollon ja pelastustoimen uudistuksen toimeenpanon sidosryhmäverkosto/varsinainen edustaja Sari Kokko, varaedustaja Marko Jääskeläinen: kokous pidettiin kesäkuussa. Kokouksessa käytiin läpi hyvinvointialueiden valmistelun tilannetta. Keskustelua herätti erityisesti ict-asiat. Case-esimerkkinä kokouksessa esillä Pohjois-Pohjanmaan valmistelun tilanne. Valmistelussa kolme periaatetta: asiakaslähtöisyys, kustannustehokkuus ja vaikuttavuus. Ristiriitaa näiden välillä ei nähty. Kaiken kaikkiaan edelleen näkemys, että vuoden vaihteeseen mennessä on riittävä valmius käynnistää hyvinvointialueet.

\*Selkokielen neuvottelukunta 2022-2024/Merja Heikkonen: Neuvottelukunnan kokouksessa käytiin läpi lukutaitostrategiaa, ja siitä on julkaistu selkoversiot suomeksi ja ruotsiksi. Tämän lisäksi Suomen evankelis-luterilainen kirkko valmistelee selkokielen toimintaohjelmaa. Selkokielen neuvottelukunnan oman toimintaohjelman valmistelu käynnistymässä. Kokouksessa käytiin läpi myös uusia selkojulkaisuja, erityisesti lasten kirjoja julkaistu mukavasti.

\*OM: Syrjinnän seurannan asiantuntijaryhmä/varsinainen edustaja Henrik Gustafsson, varadustaja Tea Hoffren: Seurannan asiantuntijaryhmän teemoja ovat: syrjintä, häirintä ja vihapuhe. Älylaitteiden rooli syrjinnässä on ristiriitainen, lisäävätkö vai vähentävätkö ne syrjintää. Erilaisia selvityksiä ja hankkeita vireillä, merkityksellisiä mm. 31 artiklan mukaisen tiedonkeruun kannalta.

Päätös: VANE kävi keskustelun ja merkitsi kuullun tiedoksi.

7. Ajankohtaiset kansainväliset ja EU-asiat

Tea Hoffrén ja Aurora Saares esittelivät ajankohtaiset kansainväliset ja EU-asiat.   
EU:n vammaisfoorumin toiminta: Tänä vuonna on perustettu EU:n vammaisfoorumi ja sen tarkoituksena on edistää EU:n vammaisstrategian toimeenpanoa. Vammaisjärjestöjen edustajia ja instituutioiden edustajia on kutsuttu mukaan EU:n vammaisfoorumin toimintaan. Suomen varsinaisena edustajana toimii Tea Hoffrén ja Mia Spolander toimii varajäsenenä.

EU:n vammaisfoorumin edellinen kokous järjestettiin 27.6. Vammaisfoorumille on perustettu kolme alaryhmää, jotka tukevat lippulaivahankkeiden valmistelua. Nämä lippulaivahankkeet ovat: työllisyyspaketti, Esteetön EU- resurssikeskuksen perustaminen ja EU:n vammaiskortti. Emilia Sormunen (STM) edustaa Suomea Esteetön EU -työryhmässä.   
  
Komission edustaja kertoi kokouksessa, että EU:n kolmannen määräaikaisraportin käsittely lähestyy YK:n vammaiskomiteassa, ja komissio on vastaanottanut kysymyslistan. Vammaisjärjestöt toimittavat YK:lle rinnakkaisraportin. EU:n vammaisfoorumin seuraava kokous järjestetään 25.10.

Tsekin puheenjohtajakauden konferenssi: Konferenssissa käsiteltiin vammaisten henkilöiden työllisyyspakettia, huomionarvoista on se, että se ei ole tyypillinen komission aloite, vaan on useiden toimijoiden yhteistyön tulos. Paketti sisältää 6 teema-aluetta, ja toimenpiteet niiden toteuttamiseksi. Linkki työllisyyspakettiin löytyy [tästä](file:///C:\Users\03050745\Downloads\Joint%20Paper%20Disability%20Employment%20Package%20-%2020220901%20(3).pdf).  
  
Stina Sjöblom esitti ajankohtaiset asiat Pohjoismaisesta yhteistyöstä:   
  
Yhteistyössä keskeisiä toimijoita ja välineitä ovat: vammaisalan Pohjoismainen yhteistyöohjelma, neuvosto ja yhteistyön tukijärjestelmä, sekä Pohjoismainen [kuurosokeisiin liittyvä toiminta](https://nordicwelfare.org/funktionshinder/dovblindverksamheten/). Tukijärjestelmän vuoden 2023 (26.9.-31.10.2022) rahoitushaku aukeamassa, 26.9.-30.10. ja sieltä voi hakea vammaisjärjestöjen yhteistyöhön tukea. Lisää rahoitushausta [täältä](https://nordicwelfare.org/funktionshinder/stodordningen/).  
  
Pohjoismaisen kuurosokeisiin liittyvän toiminnan tärkeinä uutisina on toteutunut Today’s knowledge is tomorrow’s actions -konferenssi. Osallistujia konferenssissa oli Pohjoismaista ja muualta. Lisää konferenssista [täältä](https://nordicwelfare.org/evenemang/nordisk-dovblindkonferens-).   
  
Vammaisalan Pohjoismainen yhteistyöohjelma on laadittu seuraavalle viidelle vuodelle ja se hyväksytään lokakuussa. Uuden ohjelmakauden alusta vammaisyhteystyön mandaatti uusitaan. Tähän asti Suomi on pitänyt esillä ja tuonut läpileikkaavana toimenpiteenä painopistealueissa intersektionaalisuutta, sekä lasten ja nuorten osallisuutta Pohjoismaisissa toimenpiteissä. Yhteistyöohjelman painopisteinä ovat edelleen ihmisoikeudet eli vammaisyleissopimuksen toimeenpanon tuki, osallisuus ja vapaa liikkuvuus. Tilasto- ja indikaattorityö tulee jatkumaan ihmisoikeustyön osalta. Vapaan liikkuvuuden osalta oleellista Suomessa on vammaiskorttitoiminta, jossa Suomi on ainona Pohjoismaana mukana. Muut Pohjoismaat seuraavat Suomen tuloksia ja raportointia asiasta.

Aurora Saares ulkoministeriöstä kertoi ulkoministeriön kuulumisia. COSP-15 järjestettiin kesäkuussa. Tallenteet ja raportit on katsottavissa [täältä.](https://www.un.org/development/desa/disabilities/conference-of-states-parties-to-the-convention-on-the-rights-of-persons-with-disabilities-2/cosp15.html) Seuraava COSP pidetään 13.-15.6.2023. Suomi ei ole enää COSP:n puheenjohtajistossa, uusi puheenjohtajamaa on Tunisia. Suomi raportoi CRPD-komitean S.K. v. Suomi ratkaisun täytäntöönpanosta komitealle 7.10.2022

Vammaisten henkilöiden oikeuksien erityisraportoija Gerard Quinn kerää parhaillaan tietoa tulevaan raporttiinsa ”Re-imagining services to give effect to the right to live independently and be included in the community for persons with disabilities”. **Tietopyyntöön voi käydä vastaamassa verkkosivujen kautta 14.10. mennessä,** [**täältä**](https://www.ohchr.org/en/calls-for-input/2022/call-inputs-report-special-rapporteur-rights-persons-disabilities-52nd-session)**.**

YK:n yleiskokouksen kolmannessa komiteassa on tänä syksynä päätöslauselma koskien inklusiivista kehitystä ja vammaisten henkilöiden oikeuksia Heinäkuussa julkaistiin SR Quinnin raportti koskien vammaisten henkilöiden oikeuksia sotaoperaatioiden yhteydessä sekä YK:n pääsihteerin raportti inklusiivisesta kehityksestä. Quinnin raporttiin voi tutustua [tästä](https://documents-dds-ny.un.org/doc/UNDOC/GEN/N22/433/14/PDF/N2243314.pdf?OpenElement), ja pääsihteerin raporttiin [tästä.](https://documents-dds-ny.un.org/doc/UNDOC/GEN/N22/426/93/PDF/N2242693.pdf?OpenElement)

GLAD-verkoston (Global Action on Disability) vuosikokous järjestetään Washingtonissa 2.-4.11. Samassa yhteydessä järjestetään myös verkoston ohjauskomitean kokous. Suomi on ohjauskomitean jäsen.

UNPRPD on käynnistänyt yhden hankkeen Ukrainan vammaisten henkilöiden tilanteen parantamiseksi ja suunnittelee toista alueellista hanketta sotaa Ukrainan naapurimaihin paenneiden vammaisten henkilöiden yhä paremmaksi huomioimiseksi humanitaarisessa ja muussa tarjolla olevassa avussa. Suomi on UNPRPD:n suurin rahoittaja ja johtokunnan jäsen.

Keskustelussa nousi esille Suomen määräaikaisraportin käsittelyaika, ja asiasta todettiin, että käsittelyn ajankohta on edelleen auki.

Päätös: VANE kävi keskustelun ja merkitsi kuullun tiedoksi.

8. Lausunnot ja kuulemiset

Kuulemiset:

\*Työ- ja tasa-arvovaliokunta: K 7/2022 vp Yhdenvertaisuusvaltuutetun kertomus eduskunnalle 2022https://www.eduskunta.fi/pdf/K+7/2022, 15.6.2022

Edellisen kokouksen jälkeen annetut:

\*STM: Lausuntopyyntö mielenterveys- ja päihdepalveluja koskevan lainsäädännön uudistamisesta (VN/23566/2021), määräaika 10.6.2022

\*STM: Lausunto luonnoksesta hallituksen esitykseksi mielenterveyslain (1116/1990) muuttamisesta (VN/813/2021), määräaika 22.7.

\*OKM: Luonnos hallituksen esityksestä SORA-säännösten muuttamisesta (VN/17575/2021), määräaika 31.8.2022

\*OM: Valtioneuvoston demokratiapoliittinen periaatepäätös suomalaisesta demokratiapolitiikasta 2020-luvulla (VN/8051/2019), määräaika 1.9.2022

Lausumatta jätetyt:

\*STM: Lausuntopyyntö luonnoksesta hallituksen esitykseksi eduskunnalle laiksi sosiaali- ja terveystietojen toissijaisesta käytöstä annetun lain muuttamisesta (VN/33623/2021), määräaika 29.7.2022

\*LVM: Lausuntopyyntö luonnoksesta hallituksen esitykseksi eduskunnalle laiksi ajoneuvolain muuttamisesta sekä eräiksi siihen liittyviksi laeiksi (VN/6348/2020), määräaika 29.7.2022

\*OPH: Lausuntopyyntö ehdotuksesta perusopetuksen 6. vuosiluokan lukuvuosiarvioinnin kriteereiksi (OPH 3633-2022), määräaika 23.9.2022

Päätös: Hyväksyttiin kuuleminen, annetut lausunnot ja merkittiin tiedoksi lausumatta jätetyt.

9. Ilmoitusasiat

\*Vanhus- ja vammaisneuvostopäivä 2.11.2022 Scandic Park/etäyhteys -tilaisuus. Ilmoittautuminen päättyy 5.10. Paikan päällä voi osallistua 100 henkilöä.  
  
\* Pääsihteeri kertoi yhdenvertaisuusvaltuutetun kommentoineen tekstipuhelinpalvelun jatkoa. Kirje liitteenä (liite 4).

Päätös: VANE merkitsi tiedoksi.

10. Seuraavan kokouksen ajankohdan päättäminen

Seuraava kokous pidetään marraskuun loppupuolella. Asialistalla alustavasti toimintaohjelman loppuraportin lähetekeskustelu ja kuntoutus. VANEn kausi päättyy elokuussa 2023.

11. Kokouksen päättäminen  
  
Varapuheenjohtaja päätti kokouksen 11.40.

Vammaisten henkilöiden oikeuksien neuvottelukunta

Jaana Huhta Merja Heikkonen

puheenjohtaja pääsihteeri